ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 316/2012 ΤΗΣ ΕΠΙΤΡΟΠΉΣ της 12ης Απριλίου 2012 για την 168η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα (1), και ιδίως το άρθρο 7 παράγραφος 1 στοιχείο α) και το άρθρο 7α παράγραφος 5, Εκτιμώντας τα ακόλουθα: (1) Το παράρτημα Ι του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η βάσει του εν λόγω κανονισμού δέσμευση κεφαλαίων και οικονομικών πόρων. (2) Στις 20 Μαρτίου 2012, η επιτροπή κυρώσεων του Συμβουλίου Ασφαλείας των Ηνωμένων Εθνών αποφάσισε να τροποποιήσει δώδεκα καταχωρίσεις στον κατάλογο που τηρεί με τα πρόσωπα, τις ομάδες και τις οντότητες που αφορά η δέσμευση κεφαλαίων και οικονομικών πόρων. Στις 2 Απριλίου 2012, η επιτροπή κυρώσεων αποφάσισε να διαγράψει ένα φυσικό πρόσωπο από τον κατάλογο αφού εξέτασε την αίτηση διαγραφής από τον κατάλογο την οποία είχε υποβάλει το ενδιαφερόμενο πρόσωπο, καθώς και τη λεπτομερή έκθεση του διαμεσολαβητή που καταρτίστηκε σύμφωνα με την απόφαση 1904(2009) του Συμβουλίου Ασφαλείας των Ηνωμένων Εθνών. (3) Κατά συνέπεια, το παράρτημα Ι του κανονισμού (ΕΚ) αριθ. 881/2002 πρέπει να επικαιροποιηθεί αναλόγως. (4) Ο παρών κανονισμός θα πρέπει να τεθεί σε ισχύ αμέσως, ώστε να διασφαλιστεί η αποτελεσματικότητα των μέτρων που προβλέπονται σε αυτόν, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα Ι του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 12 Απριλίου 2012.

Δημόσια ασφάλεια


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 521/2012 ΤΗΣ ΕΠΙΤΡΟΠΉΣ της 19ης Ιουνίου 2012 σχετικά με την τροποποίηση του κανονισμού (ΕΚ) αριθ. 1187/2009 όσον αφορά τα πιστοποιητικά εξαγωγής για τα τυριά που προορίζονται για εξαγωγή στις Ηνωμένες Πολιτείες της Αμερικής στο πλαίσιο ορισμένων ποσοστώσεων της ΓΣΔΕ Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 170 και το άρθρο 171 παράγραφος 1, σε συνδυασμό με το άρθρο 4, Εκτιμώντας τα ακόλουθα: (1) Το κεφάλαιο III τμήμα 2 του κανονισμού (ΕΚ) αριθ. 1187/2009 της Επιτροπής, της 27ης Νοεμβρίου 2009, για τον καθορισμό των ειδικών λεπτομερειών εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τα πιστοποιητικά εξαγωγής και τις επιστροφές κατά την εξαγωγή για το γάλα και τα γαλακτοκομικά προϊόντα (2), περιλαμβάνει τους όρους τους οποίους πρέπει να τηρούν οι αιτούντες για να υποβάλουν αίτηση πιστοποιητικών εξαγωγής και τη διαδικασία χορήγησης των πιστοποιητικών αυτών για εξαγωγές στο πλαίσιο της ποσόστωσης των Ηνωμένων Πολιτειών. (2) Σύμφωνα με το άρθρο 21 του κανονισμού (ΕΚ) αριθ. 1187/2009, ο εκτελεστικός κανονισμός (ΕΕ) αριθ. 789/2011 της Επιτροπής, της 5ης Αυγούστου 2011, σχετικά με την έναρξη της διαδικασίας χορήγησης πιστοποιητικών εξαγωγής για τυριά που πρόκειται να εξαχθούν στις Ηνωμένες Πολιτείες της Αμερικής το 2012 στο πλαίσιο ορισμένων ποσοστώσεων της ΓΣΔΕ (3), εκδόθηκε για το έτος ποσόστωσης 2012. (3) Για λόγους διοικητικής απλοποίησης, κρίνεται σκόπιμο να ενσωματωθεί στο κεφάλαιο III τμήμα 2 του κανονισμού (ΕΚ) αριθ. 1187/2009 μόνιμος μηχανισμός όσον αφορά την έναρξη ετήσιας διαδικασίας για τη χορήγηση πιστοποιητικών εξαγωγής, αντί της έκδοσης χωριστού κανονισμού κάθε έτος. (4) Ως εκ τούτου, ο κανονισμός (ΕΚ) αριθ. 1187/2009 θα πρέπει να τροποποιηθεί αναλόγως. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 1187/2009 τροποποιείται ως εξής: 1) Στο κεφάλαιο III, το τμήμα 2 αντικαθίσταται από το ακόλουθο κείμενο: «ΤΜΗΜΑ 2 Εξαγωγές στις Ηνωμένες Πολιτείες Άρθρο 21 Η εξαγωγή προϊόντων του κωδικού ΣΟ 0406 στις Ηνωμένες Πολιτείες στο πλαίσιο των ακόλουθων ποσοστώσεων υπόκειται στην προσκόμιση πιστοποιητικού εξαγωγής σύμφωνα με το παρόν τμήμα: α) της συμπληρωματικής ποσόστωσης βάσει της συμφωνίας για τη γεωργία· β) των δασμολογικών ποσοστώσεων που προέκυψαν αρχικώς από τον Γύρο του Τόκιο και χορηγήθηκαν στην Αυστρία, τη Φινλανδία και τη Σουηδία από τις Ηνωμένες Πολιτείες στον κατάλογο XX του Γύρου της Ουρουγουάης· γ) των δασμολογικών ποσοστώσεων που προέκυψαν αρχικώς από τον Γύρο της Ουρουγουάης και χορηγήθηκαν στην Τσεχική Δημοκρατία, την Ουγγαρία, την Πολωνία και τη Σλοβακία από τις Ηνωμένες Πολιτείες στον κατάλογο XX του Γύρου της Ουρουγουάης. Άρθρο 22 1. Οι αιτήσεις πιστοποιητικών υποβάλλονται στις αρμόδιες αρχές από την 1η έως τις 10 Σεπτεμβρίου του έτους που προηγείται του έτους ποσόστωσης για το οποίο χορηγούνται πιστοποιητικά εξαγωγής. Όλες οι αιτήσεις υποβάλλονται ταυτόχρονα στην αρμόδια αρχή ενός μόνον κράτους μέλους. Οι δασμολογικές ποσοστώσεις που αναφέρονται στο άρθρο 21 ανοίγονται σε ετήσια βάση για την περίοδο από την 1η Ιανουαρίου έως τις 31 Δεκεμβρίου. Στη θέση 16 των αιτήσεων πιστοποιητικών και των πιστοποιητικών αναγράφεται ο οκταψήφιος κωδικός προϊόντος της συνδυασμένης oνοματολογίας. Ωστόσο, τα πιστοποιητικά ισχύουν επίσης για κάθε άλλο κωδικό που υπάγεται στον κωδικό ΣΟ 0406. Στην αίτηση πιστοποιητικού και στο πιστοποιητικό αναγράφονται οι εξής πληροφορίες στη θέση 20: “Προς εξαγωγή στις Ηνωμένες Πολιτείες της Αμερικής: Ποσόστωση για … (έτος) - κεφάλαιο III τμήμα 2 του κανονισμού (ΕΚ) αριθ. 1187/2009. Ταυτοποίηση ποσόστωσης: …” 2. Για κάθε ποσόστωση που ταυτοποιείται στο παράρτημα ΙΙα στήλη 3, κάθε αιτών μπορεί να υποβάλει μία ή περισσότερες αιτήσεις πιστοποιητικών υπό τον όρο ότι η συνολική αιτούμενη ποσότητα ανά ποσόστωση δεν υπερβαίνει τα ανώτατα όρια που προβλέπονται στο άρθρο 22α. Προς τον σκοπό αυτό, σε περίπτωση που, για την ίδια ομάδα προϊόντων που αναφέρεται στο παράρτημα ΙΙα στήλη 2, η διαθέσιμη ποσότητα στη στήλη 4 κατανέμεται μεταξύ της ποσόστωσης του Γύρου της Ουρουγουάης και της ποσόστωσης του Γύρου του Τόκιο, οι δύο ποσοστώσεις πρέπει να θεωρούνται διαφορετικές ποσοστώσεις. 3. Οι αιτήσεις υπόκεινται στη σύσταση εγγύησης σύμφωνα με το άρθρο 9. 4. Οι αιτούντες πιστοποιητικά εξαγωγής πρέπει να αποδείξουν ότι έχουν εξαγάγει τα προϊόντα της συγκεκριμένης ποσόστωσης στις Ηνωμένες Πολιτείες κατά τη διάρκεια ενός τουλάχιστον από τα τρία προηγούμενα ημερολογιακά έτη και ότι ο εισαγωγέας που ορίστηκε είναι θυγατρική του αιτούντος. Η απόδειξη της εμπορικής δραστηριότητας που αναφέρεται στο πρώτο εδάφιο προσκομίζεται σύμφωνα με το άρθρο 5 δεύτερο εδάφιο του κανονισμού (ΕΚ) αριθ. 1301/2006 της Επιτροπής (4). 5. Οι αιτούντες πιστοποιητικά εξαγωγής αναφέρουν στις αιτήσεις: α) την περιγραφή της ομάδας προϊόντων που καλύπτονται από την ποσόστωση των Ηνωμένων Πολιτειών σύμφωνα με τις συμπληρωματικές σημειώσεις 16 έως 23 και 25 του κεφαλαίου 4 του Harmonized Tariff Schedule of the United States· β) τις ονομασίες των προϊόντων σύμφωνα με το Harmonized Tariff Schedule of the United States· γ) το ονοματεπώνυμο και τη διεύθυνση του εισαγωγέα που ορίζεται από τον αιτούντα στις Ηνωμένες Πολιτείες. 6. Οι αιτήσεις πιστοποιητικών εξαγωγής συνοδεύονται από δήλωση του καθορισμένου εισαγωγέα που βεβαιώνει ότι είναι επιλέξιμος σύμφωνα με τους κανόνες που ισχύουν στις Ηνωμένες Πολιτείες για την έκδοση πιστοποιητικών εισαγωγής για τα προϊόντα που αναφέρονται στο άρθρο 21. 7. Οι αιτήσεις γίνονται δεκτές μόνον εφόσον τηρούν τα ανώτατα όρια, περιλαμβάνουν όλες τις πληροφορίες και συνοδεύονται από τα έγγραφα που αναφέρονται στο παρόν άρθρο. 8. Οι πληροφορίες που αναφέρονται στο παρόν άρθρο υποβάλλονται σύμφωνα με το υπόδειγμα του παραρτήματος ΙΙβ. Άρθρο 22α Όσον αφορά τις ποσοστώσεις που ταυτοποιούνται ως 22-Τόκιο, 22-Ουρουγουάη, 25-Τόκιο και 25-Ουρουγουάη στο παράρτημα ΙΙα στήλη 3, η συνολική αιτούμενη ποσότητα ανά αιτούντα και ανά ποσόστωση αφορά τουλάχιστον 10 τόνους και δεν υπερβαίνει τη διαθέσιμη ποσότητα στο πλαίσιο της σχετικής ποσόστωσης, όπως ορίζεται στη στήλη 4 του εν λόγω παραρτήματος. Όσον αφορά τις άλλες ποσοστώσεις που ταυτοποιούνται στο παράρτημα ΙΙα στήλη 3, η συνολική αιτούμενη ποσότητα ανά αιτούντα και ανά ποσόστωση αφορά τουλάχιστον 10 τόνους και δεν υπερβαίνει το 40 % της διαθέσιμης ποσότητας στο πλαίσιο της σχετικής ποσόστωσης, όπως ορίζεται στη στήλη 4 του εν λόγω παραρτήματος. Άρθρο 22β 1. Έως τις 18 Σεπτεμβρίου, τα κράτη μέλη κοινοποιούν στην Επιτροπή τις αιτήσεις που υποβλήθηκαν για καθεμία από τις ποσοστώσεις που ταυτοποιούνται στο παράρτημα ΙΙα ή ότι δεν υποβλήθηκαν αιτήσεις. 2. Για κάθε ποσόστωση, η κοινοποίηση περιλαμβάνει: α) κατάλογο των αιτούντων, το ονοματεπώνυμο, τη διεύθυνση και τον αριθμό αναφοράς τους· β) τις αιτούμενες ποσότητες από κάθε αιτούντα με ανάλυση ανά κωδικό προϊόντος της Συνδυασμένης Ονοματολογίας και ανά κωδικό σύμφωνα με το Harmonised Tariff Schedule of the United States of America· γ) το ονοματεπώνυμο, τη διεύθυνση και τον αριθμό αναφοράς του εισαγωγέα που ορίζεται από τον αιτούντα. Άρθρο 23 1. Σε περίπτωση που οι αιτήσεις πιστοποιητικών εξαγωγής για ποσόστωση που αναφέρεται στο άρθρο 21 υπερβαίνουν τη διαθέσιμη ποσότητα για το σχετικό έτος, η Επιτροπή καθορίζει συντελεστή κατανομής έως τις 31 Οκτωβρίου. Οι ποσότητες που προκύπτουν με την εφαρμογή του συντελεστή στρογγυλεύονται προς τα κάτω στο πλησιέστερο ακέραιο χιλιόγραμμο. Οι εγγυήσεις αποδεσμεύονται εν όλω ή εν μέρει για τις απορριφθείσες αιτήσεις ή για τις ποσότητες που υπερβαίνουν αυτές που χορηγήθηκαν. 2. Σε περίπτωση που η εφαρμογή του συντελεστή κατανομής οδηγεί σε χορήγηση ποσοτήτων μικρότερων των 10 τόνων ανά ποσόστωση και ανά αιτούντα, οι αντίστοιχες διαθέσιμες ποσότητες χορηγούνται από το σχετικό κράτος μέλος με κλήρωση για κάθε ποσόστωση. Το κράτος μέλος προβαίνει στην κλήρωση παρτίδων δέκα τόνων η καθεμία μεταξύ των αιτούντων στους οποίους θα χορηγούνταν ποσότητες κάτω των δέκα τόνων σε περίπτωση εφαρμογής συντελεστή κατανομής. Οι ποσότητες που είναι μικρότερες των 10 τόνων και είναι διαθέσιμες μετά τη διαίρεση σε παρτίδες κατανέμονται ισομερώς μεταξύ των παρτίδων των 10 τόνων πριν από την κλήρωση. Σε περίπτωση που μετά την εφαρμογή του συντελεστή κατανομής, υπάρχει διαθέσιμη ποσότητα μικρότερη των δέκα τόνων ανά ποσόστωση, η εν λόγω ποσότητα θεωρείται μια παρτίδα. Η εγγύηση που αφορά τις αιτήσεις οι οποίες δεν έχουν ληφθεί υπόψη στο πλαίσιο της κατανομής με κλήρωση αποδεσμεύεται αμέσως. 3. Τα κράτη μέλη που προβαίνουν σε κλήρωση κοινοποιούν στην Επιτροπή, εντός πέντε εργάσιμων ημερών μετά τη δημοσίευση των συντελεστών κατανομής, για κάθε ποσόστωση, τις ποσότητες που κατανέμονται ανά αιτούντα, τον κωδικό προϊόντος, τον αριθμό αναφοράς του αιτούντος και τον αριθμό αναφοράς του καθορισμένου εισαγωγέα. Οι ποσότητες που χορηγούνται με κλήρωση κατανέμονται μεταξύ των μεμονωμένων κωδικών ΣΟ κατ’ αναλογία των ποσοτήτων προϊόντων που ζητήθηκαν για τους αντίστοιχους κωδικούς ΣΟ. 4. Σε περίπτωση που οι αιτήσεις πιστοποιητικών εξαγωγής για ποσοστώσεις που αναφέρονται στο άρθρο 21 δεν υπερβαίνουν τη διαθέσιμη ποσότητα για το σχετικό έτος, η Επιτροπή κατανέμει τις υπόλοιπες ποσότητες στους αιτούντες κατ’ αναλογία προς τις αιτούμενες ποσότητες, εφαρμόζοντας συντελεστή κατανομής. Οι ποσότητες που προκύπτουν με την εφαρμογή του συντελεστή στρογγυλεύονται προς τα κάτω στο πλησιέστερο ακέραιο χιλιόγραμμο. Στην περίπτωση αυτή, εντός μιας εβδομάδας από τη δημοσίευση του συντελεστή κατανομής, οι επιχειρηματίες ενημερώνουν την αρμόδια αρχή του σχετικού κράτους μέλους για τη συμπληρωματική ποσότητα που αποδέχονται. Η συσταθείσα εγγύηση αυξάνεται αναλόγως. Άρθρο 24 1. Η Επιτροπή κοινοποιεί στις αρμόδιες αρχές των Ηνωμένων Πολιτειών τα ονοματεπώνυμα των καθορισμένων εισαγωγέων που αναφέρονται στο άρθρο 22 παράγραφος 5 στοιχείο γ) και τις ποσότητες που κατανέμονται. 2. Σε περίπτωση που δεν χορηγηθεί πιστοποιητικό εισαγωγής για τις σχετικές ποσότητες στον καθορισμένο εισαγωγέα και υπό περιστάσεις που δεν θέτουν εν αμφιβόλω την καλή πίστη του επιχειρηματία που υπέβαλε τη δήλωση του άρθρου 22 παράγραφος 6, το κράτος μέλος δύναται να επιτρέψει στον επιχειρηματία να ορίσει άλλον εισαγωγέα, εφόσον ο τελευταίος περιλαμβάνεται στον κατάλογο που κοινοποιείται στις αρμόδιες αρχές των Ηνωμένων Πολιτειών σύμφωνα με την παράγραφο 1 του παρόντος άρθρου. 3. Το κράτος μέλος κοινοποιεί στην Επιτροπή το συντομότερο δυνατόν την αλλαγή του καθορισμένου εισαγωγέα και η Επιτροπή κοινοποιεί την αλλαγή στις αρμόδιες αρχές των Ηνωμένων Πολιτειών. Άρθρο 25 1. Τα πιστοποιητικά εξαγωγής εκδίδονται μέχρι τις 15 Δεκεμβρίου του έτους που προηγείται του έτους ποσόστωσης για τις ποσότητες για τις οποίες χορηγούνται πιστοποιητικά. Τα πιστοποιητικά ισχύουν από την 1η Ιανουαρίου μέχρι την 31η Δεκεμβρίου του έτους ποσόστωσης. Στη θέση 20 του πιστοποιητικού αναγράφεται η ακόλουθη μνεία: “ισχύει από την 1η Ιανουαρίου έως τις 31 Δεκεμβρίου … (έτος).” 2. Οι εγγυήσεις για τα πιστοποιητικά εξαγωγής αποδεσμεύονται με την προσκόμιση της απόδειξης που αναφέρεται στο άρθρο 32 παράγραφος 2 του κανονισμού (ΕΚ) αριθ. 376/2008, η οποία συνοδεύεται από το έγγραφο μεταφοράς που αναφέρεται στο άρθρο 17 παράγραφος 3 του κανονισμού (ΕΚ) αριθ. 612/2009, στο οποίο αναφέρονται ως προορισμός οι Ηνωμένες Πολιτείες. 3. Τα πιστοποιητικά που εκδίδονται βάσει του παρόντος άρθρου ισχύουν μόνο για τις εξαγωγές προϊόντων στο πλαίσιο των ποσοστώσεων που αναφέρονται στο άρθρο 21. Άρθρο 26 Το κεφάλαιο II εφαρμόζεται, εξαιρουμένων των άρθρων 7 και 10. 2) Προστίθενται τα παραρτήματα ΙΙα και ΙΙβ, των οποίων το κείμενο περιλαμβάνεται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται στα πιστοποιητικά εξαγωγής για τα οποία υποβάλλεται αίτηση από την 1η Σεπτεμβρίου 2012 για προϊόντα που πρόκειται να εξαχθούν το έτος ποσόστωσης 2013. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 19 Ιουνίου 2012.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 568/2012 ΤΗΣ ΕΠΙΤΡΟΠΉΣ της 28ης Ιουνίου 2012 σχετικά με την τροποποίηση του κανονισμού (ΕΚ) αριθ. 555/2008 όσον αφορά την υποβολή των προγραμμάτων στήριξης στον αμπελοοινικό τομέα Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), και ιδίως το άρθρο 103κθα σε συνδυασμό με το άρθρο 4, Εκτιμώντας τα ακόλουθα: (1) Το άρθρο 103ια παράγραφος 1 πρώτο εδάφιο του κανονισμού (ΕΚ) αριθ. 1234/2007 προβλέπει ότι κάθε κράτος μέλος παραγωγής που αναφέρεται στο παράρτημα Χβ του εν λόγω κανονισμού πρέπει να υποβάλει στην Επιτροπή σχέδιο πενταετούς προγράμματος στήριξης που περιλαμβάνει μέτρα για τη στήριξη του αμπελοοινικού τομέα. (2) Το άρθρο 2 παράγραφος 1 του κανονισμού (ΕΚ) αριθ. 555/2008 της Επιτροπής, της 27ης Ιουνίου 2008, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 479/2008 του Συμβουλίου για την κοινή οργάνωση της αμπελοοινικής αγοράς όσον αφορά τα προγράμματα στήριξης, τις συναλλαγές με τρίτες χώρες, το δυναμικό παραγωγής και τους ελέγχους στον αμπελοοινικό τομέα (2), προβλέπει ότι η πρώτη υποβολή προγραμμάτων στήριξης αφορά τα πέντε οικονομικά έτη από το 2009 έως το 2013. (3) Για την προετοιμασία της δεύτερης υποβολής των σχεδίων προγραμμάτων στήριξης για τα οικονομικά έτη 2014 έως 2018, θα πρέπει να καθοριστούν το πλαίσιο και οι ειδικές απαιτήσεις για τη νέα περίοδο προγραμματισμού. Είναι επίσης αναγκαίο να καθοριστεί προθεσμία για τη δεύτερη υποβολή των σχεδίων προγραμμάτων στήριξης. (4) Θα πρέπει να καθοριστεί προθεσμία για τα κράτη μέλη που επιθυμούν να μεταφέρουν, από το 2014, ποσά από τα εθνικά κονδύλιά τους στο καθεστώς ενιαίας ενίσχυσης, όπως προβλέπεται στο άρθρο 103ιε του κανονισμού (ΕΚ) αριθ. 1234/2007. (5) Ως εκ τούτου, ο κανονισμός (ΕΚ) αριθ. 555/2008 θα πρέπει να τροποποιηθεί αναλόγως. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της Διαχειριστικής Επιτροπής για την Κοινή Οργάνωση των Γεωργικών Αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 555/2008 τροποποιείται ως εξής: 1) Το άρθρο 2 αντικαθίσταται από το ακόλουθο κείμενο: «Άρθρο 2 Υποβολή προγραμμάτων στήριξης 1. Η πρώτη υποβολή του σχεδίου προγράμματος στήριξης που αναφέρεται στο άρθρο 103ια παράγραφος 1 πρώτο εδάφιο του κανονισμού (ΕΚ) αριθ. 1234/2007 αφορά τα πέντε οικονομικά έτη από το 2009 έως το 2013. Για τα οικονομικά έτη 2014 έως 2018, τα κράτη μέλη υποβάλλουν τα σχέδια προγραμμάτων στήριξης στην Επιτροπή έως την 1η Μαρτίου 2013. Εάν τα εθνικά κονδύλια που προβλέπονται από το οικονομικό έτος 2014 και μετά τροποποιηθούν μετά την ημερομηνία αυτή, τα κράτη μέλη προσαρμόζουν τα προγράμματα στήριξης αναλόγως. Τα κράτη μέλη θέτουν στη διάθεση της Επιτροπής το σχέδιο προγράμματος στήριξης με ηλεκτρονικό τρόπο, χρησιμοποιώντας το έντυπο που παρατίθεται στο παράρτημα I. Τα κράτη μέλη υποβάλλουν στην Επιτροπή τον χρηματοδοτικό προγραμματισμό τους για το σχέδιο προγράμματος στήριξης που αναφέρεται στο πρώτο και στο δεύτερο εδάφιο με τη μορφή που καθορίζεται στο παράρτημα II. 2. Τα κράτη μέλη κοινοποιούν στην Επιτροπή τη νομοθεσία τους που σχετίζεται με τα σχέδια προγραμμάτων στήριξης τα οποία αναφέρονται στην παράγραφο 1 μόλις εγκριθούν ή τροποποιηθούν. Αυτή η κοινοποίηση μπορεί να γίνει γνωστοποιώντας στην Επιτροπή τον δικτυακό τόπο στον οποίο είναι δημόσια διαθέσιμη αυτή η νομοθεσία. 3. Τα κράτη μέλη που αποφασίζουν να μεταφέρουν στο καθεστώς ενιαίας ενίσχυσης όλο το ποσό των εθνικών κονδυλίων τους από το οικονομικό έτος 2010 και μετά και για το σύνολο της περιόδου που αναφέρεται στην παράγραφο 1 πρώτο εδάφιο, υποβάλλουν το έντυπο που προβλέπεται στο παράρτημα II του παρόντος κανονισμού, δεόντως συμπληρωμένο στη σχετική θέση εφάπαξ πριν από την 30ή Ιουνίου 2008. Τα κράτη μέλη που αποφασίζουν να μεταφέρουν στο καθεστώς ενιαίας ενίσχυσης ποσά των εθνικών κονδυλίων τους από το οικονομικό έτος 2014 και μετά και για το σύνολο της περιόδου που αναφέρεται στην παράγραφο 1 δεύτερο εδάφιο, υποβάλλουν το έντυπο που προβλέπεται στο παράρτημα II, δεόντως συμπληρωμένο στη σχετική θέση πριν από την 1ή Δεκεμβρίου 2012. 4. Τα κράτη μέλη που αποφασίζουν να καταρτίσουν το πρόγραμμα στήριξής τους, συμπεριλαμβάνοντας περιφερειακές ιδιαιτερότητες, δύνανται να υποβάλουν λεπτομέρειες ανά περιφέρεια με τη μορφή που καθορίζεται στο παράρτημα III. 5. Τα κράτη μέλη είναι υπεύθυνα για τις δαπάνες που προκύπτουν από την ημερομηνία παραλαβής του προγράμματος στήριξης από την Επιτροπή έως την ημερομηνία έναρξης ισχύος του σύμφωνα με το άρθρο 103ια παράγραφος 2 πρώτο εδάφιο του κανονισμού (ΕΚ) αριθ. 1234/2007.» (2) Τα παραρτήματα I, ΙΙ, III, IV, V, VI, VII, VIII, VΙΙΙα και VΙΙΙβ τροποποιούνται σύμφωνα με το παράρτημα του παρόντος κανονισμού. Άρθρο 2 Έναρξη ισχύος Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 28 Ιουνίου 2012.

Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΚΑΝΟΝΙΣΜΌΣ (ΕΕ) αριθ. 835/2011 ΤΗΣ ΕΠΙΤΡΟΠΉΣ της 19ης Αυγούστου 2011 σχετικά με την τροποποίηση του κανονισμού (ΕΚ) αριθ. 1881/2006 για καθορισμό μέγιστων επιτρεπτών επιπέδων για πολυκυκλικούς αρωματικούς υδρογονάνθρακες σε τρόφιμα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΟΚ) αριθ. 315/93 του Συμβουλίου, της 8ης Φεβρουαρίου 1993, για τη θέσπιση κοινοτικών διαδικασιών για τις προσμείξεις των τροφίμων (1), και ιδίως το άρθρο 2 παράγραφος 3, Εκτιμώντας τα ακόλουθα: (1) Ο κανονισμός (ΕΚ) αριθ. 1881/2006 της Επιτροπής για τον καθορισμό μέγιστων επιτρεπτών επιπέδων για ορισμένες ουσίες οι οποίες επιμολύνουν τα τρόφιμα (2) καθορίζει τα μέγιστα επιτρεπτά επίπεδα βενζο[a]πυρενίου σε τρόφιμα. (2) Το βενζο[a]πυρένιο ανήκει στην ομάδα των πολυκυκλικών αρωματικών υδρογονανθράκων (ΠΑΥ) και χρησιμοποιείται ως δείκτης για την εμφάνιση και την επίδραση καρκινογόνων ΠΑΥ σε τρόφιμα βάσει επιστημονικής γνώμης της πρώην επιστημονικής επιτροπής για τα τρόφιμα (SCF) (3). Στη γνώμη της του Δεκεμβρίου του 2002, η επιτροπή SCF συνέστησε ότι θα ήταν αναγκαίες περαιτέρω αναλύσεις των σχετικών αναλογιών των εν λόγω ΠΑΥ σε τρόφιμα για μελλοντική επανεξέταση της καταλληλότητας της διατήρησης του βενζο[a]πυρένιου ως δείκτη. (3) Νέα στοιχεία σχετικά με την εμφάνιση καρκινογόνων ΠΑΥ σε τρόφιμα συλλέχθηκαν από κράτη μέλη στο πλαίσιο της σύστασης 2005/108/ΕΚ της Επιτροπής (4). Η Επιτροπή ζήτησε από την Ευρωπαϊκή Αρχή για την Ασφάλεια των Τροφίμων (EFSA) να επανεξετάσει τη γνώμη της SCF, λαμβάνοντας υπόψη τα νέα στοιχεία εμφάνισης, άλλες σχετικές νέες επιστημονικές πληροφορίες καθώς και την προσέγγιση περιθωρίου έκθεσης (MOE). Στο πλαίσιο αυτής της επανεξέτασης, ζητήθηκε από την EFSA να αξιολογήσει εκ νέου την καταλληλότητα της διατήρησης του βενζο[a]πυρένιου ως δείκτη. (4) Η επιστημονική ομάδα για τις μολυσματικές προσμείξεις στην τροφική αλυσίδα (CONTAM Panel) της EFSA ενέκρινε γνώμη για τους πολυκυκλικούς αρωματικούς υδρογονάνθρακες στα τρόφιμα στις 9 Ιουνίου 2008 (5). Στη γνώμη αυτή, η EFSA κατέληξε στο συμπέρασμα ότι το βενζο[a]πυρένιο δεν είναι κατάλληλος δείκτης για την εμφάνιση πολυκυκλικών αρωματικών υδρογονανθράκων σε τρόφιμα και ότι ένα σύστημα τεσσάρων συγκεκριμένων ουσιών (ΠΑΥ4 (6)) ή οκτώ συγκεκριμένων ουσιών (ΠΑΥ8 (7)) θα ήταν οι πιο κατάλληλοι δείκτες ΠΑΥ σε τρόφιμα. Η EFSA κατέληξε, επίσης, στο συμπέρασμα ότι ένα σύστημα οκτώ ουσιών (ΠΑΥ8) δεν θα παρείχε μεγάλη προστιθέμενη αξία σε σύγκριση με ένα σύστημα τεσσάρων ουσιών (ΠΑΥ4). (5) Περαιτέρω, η CONTAM Panel κατέληξε στο συμπέρασμα, χρησιμοποιώντας την προσέγγιση περιθωρίου έκθεσης (MOE), ότι υπάρχει μικρή ανησυχία για την υγεία των καταναλωτών στη μέση εκτιμώμενη διατροφική έκθεση. Ωστόσο, για καταναλωτές υψηλού βαθμού πρόσληψης, τα MOE ήταν κοντά σε ή λιγότερο από 10 000, μέγεθος που δείχνει πιθανή ανησυχία για την υγεία των καταναλωτών. (6) Βάσει των συμπερασμάτων της EFSA, το ισχύον σύστημα χρήσης βενζο[a]πυρενίου, ως του μοναδικού δείκτη για την ομάδα πολυκυκλικών αρωματικών υδρογονανθράκων, δεν μπορεί να διατηρηθεί. Συνεπώς, είναι αναγκαία η τροποποίηση του κανονισμού (ΕΚ) αριθ. 1881/2006. (7) Θα πρέπει να θεσπιστούν νέα μέγιστα επιτρεπτά επίπεδα για το άθροισμα τεσσάρων ουσιών (ΠΑΥ4) (βεvζo[a]πυρέvιo, βενζο[a]ανθρακένιο, βενζο[b]φλουορανθένιο και χρυσένιο), ενώ διατηρείται παράλληλα ξεχωριστό μέγιστο επιτρεπτό επίπεδο για το βενζο[a]πυρένιο. (8) Το σύστημα αυτό θα εξασφαλίζει ότι τα επίπεδα ΠΑΥ σε τρόφιμα διατηρούνται σε επίπεδα που δεν προκαλούν ανησυχία για την υγεία και ότι η ποσότητα των ΠΑΥ μπορεί, επίσης, να ελεγχθεί στα εν λόγω δείγματα στα οποία δεν είναι ανιχνεύσιμο το βενζο[a]πυρένιο, στα οποία όμως είναι παρόντες άλλοι ΠΑΥ. (9) Το ξεχωριστό μέγιστο επιτρεπτό επίπεδο για το βενζο[a]πυρένιο διατηρείται για να εξασφαλίσει τη συγκρισιμότητα προηγούμενων και μελλοντικών στοιχείων. Ύστερα από κάποιο χρόνο εφαρμογής της τροπολογίας αυτής και με βάση νέα στοιχεία που θα παραχθούν στο μέλλον, θα πρέπει να επανεξεταστεί η ανάγκη για διατήρηση ξεχωριστού μέγιστου επιτρεπτού επιπέδου για το βενζο[a]πυρένιο. (10) Όσον αφορά το άθροισμα των τεσσάρων ουσιών (ΠΑΥ4), ως βάση για αποφάσεις συμμόρφωσης θα πρέπει να χρησιμοποιηθούν οι συγκεντρώσεις κατώτερου ορίου. (11) Οι μέγιστες τιμές ανοχής για τους πολυκυκλικούς αρωματικούς υδρογονάνθρακες πρέπει να είναι ασφαλείς και να είναι στο κατώτερο ευλόγως εφικτό επίπεδο (ALARA) με βάση τις ορθές πρακτικές παραγωγής και τις ορθές γεωργικές/αλιευτικές πρακτικές. Τα νέα στοιχεία σχετικά με την εμφάνιση ΠΑΥ δείχνουν ότι τα βασικά επίπεδα των ΠΑΥ είναι χαμηλότερα από ό,τι θεωρούνταν προηγουμένως σε ορισμένα βασικά προϊόντα τροφίμων. Τα μέγιστα επιτρεπτά επίπεδα βενζο[a]πυρενίου αναπροσαρμόστηκαν, συνεπώς, για να εκφράσουν πιο ρεαλιστικά χαμηλότερα βασικά επίπεδα σε νωπά και καπνιστά δίθυρα μαλάκια. (12) Τα στοιχεία για καπνιστά ψάρια και καπνιστό κρέας έδειξαν επίσης ότι είναι επιτεύξιμα χαμηλότερα μέγιστα επιτρεπτά επίπεδα. Ωστόσο, αναπροσαρμογή της ισχύουσας τεχνολογίας καπνίσματος ενδέχεται να είναι αναγκαία σε ορισμένες περιπτώσεις. Συνεπώς, θα πρέπει να θεσπιστεί μια διαδικασία δύο βημάτων για το καπνιστό κρέας και τα καπνιστά ψάρια που να παρέχει μεταβατικό στάδιο δύο ετών από την ημερομηνία εφαρμογής του κανονισμού αυτού πριν να καταστούν εφαρμόσιμα χαμηλότερα μέγιστα επιτρεπτά επίπεδα. (13) Καπνιστές σαρδελόρεγγες και κονσερβοποιημένες καπνιστές σαρδελόρεγγες διαπιστώθηκε ότι περιέχουν υψηλότερα επίπεδα ΠΑΥ από ό,τι άλλα καπνιστά ψάρια. Ειδικά μέγιστα επιτρεπτά επίπεδα θα πρέπει να θεσπιστούν για καπνιστές σαρδελόρεγγες και κονσερβοποιημένες καπνιστές σαρδελόρεγγες, ώστε να εκφράζουν αυτό που είναι επιτεύξιμο στα εν λόγω τρόφιμα. (14) Προηγουμένως θεσπίστηκε μέγιστο επιτρεπτό επίπεδο για βενζο[a]πυρένιο σε «Σάρκα ψαριών εκτός από τα καπνιστά ψάρια» ως δείκτης για πιθανή περιβαλλοντική ρύπανση. Ωστόσο, αποδείχτηκε ότι οι ΠΑΥ μεταβολίζονται ταχέως σε νωπά ψάρια και δεν συσσωρεύονται στη σάρκα ψαριών. Συνεπώς, η διατήρηση μέγιστου επιτρεπτού επιπέδου για τους ΠΑΥ σε νωπά ψάρια δεν είναι πλέον κατάλληλη. (15) Βρέθηκαν υψηλά επίπεδα ΠΑΥ σε ορισμένα είδη με βάση το κρέας που έχουν υποβληθεί σε θερμική επεξεργασία και σε προϊόντα με βάση το κρέας που έχουν υποβληθεί σε θερμική επεξεργασία τα οποία πωλούνται στον τελικό καταναλωτή. Τα εν λόγω επίπεδα μπορούν να αποφευχθούν εάν χρησιμοποιηθούν κατάλληλες συνθήκες επεξεργασίας και κατάλληλος εξοπλισμός. Κρίνεται, συνεπώς, σκόπιμο να θεσπιστούν μέγιστα επιτρεπτά επίπεδα ΠΑΥ στο κρέας και σε προϊόντα με βάση το κρέας που έχουν υποβληθεί σε διαδικασία θερμικής επεξεργασίας που είναι γνωστό ότι έχει ως δυνητικό αποτέλεσμα το σχηματισμό ΠΑΥ, δηλαδή μόνο ψήσιμο και μπάρμπεκιου. (16) Το βούτυρο κακάου εξαιρέθηκε προσωρινά από το υφιστάμενο μέγιστο επιτρεπτό επίπεδο για το βενζο[a]πυρένιο σε έλαια και λίπη βάσει του κανονισμού (ΕΚ) αριθ. 1881/2006 και προβλέφθηκε επανεξέταση της καταλληλότητας ορισμού μέγιστου επιτρεπτού επιπέδου για ΠΑΥ σε βούτυρο του κακάου έως την 1η Απριλίου 2007. Η επανεξέταση αναβλήθηκε, στη συνέχεια, καθώς εκκρεμεί το αποτέλεσμα της τότε συνεχιζόμενης επιστημονικής επαναξιολόγησης των ΠΑΥ από την EFSA. (17) Το βούτυρο κακάου περιέχει υψηλότερα επίπεδα ΠΑΥ από άλλα έλαια και λίπη. Αυτό οφείλεται κυρίως σε ακατάλληλες πρακτικές ξήρανσης του κακάου σε σπόρους και στο γεγονός ότι το βούτυρο του κακάου δεν μπορεί να διυλιστεί όπως τα λοιπά φυτικά έλαια και λίπη. Το βούτυρο του κακάου είναι κύριο συστατικό των μη μεταποιημένων προϊόντων κακάου (π.χ. κακάο σε βαλάνους, πάστα κακάου, αποφλοιωμένοι σπόροι κακάου ή ποτό κακάου) και είναι παρόν στη σοκολάτα και σε άλλα προϊόντα κακάου που συχνά καταναλώνονται από παιδιά. Με τον τρόπο αυτό, συμβάλλει στην ανθρώπινη έκθεση, ιδίως στην έκθεση παιδιών. Είναι, συνεπώς, αναγκαίο να θεσπιστούν μέγιστα επιτρεπτά επίπεδα για ΠΑΥ σε κακάο σε βαλάνους και παράγωγα προϊόντα, συμπεριλαμβανομένου επίσης του βουτύρου του κακάου. (18) Τα ανώτατα επίπεδα για ΠΑΥ σε βαλάνους κακάου θα πρέπει να θεσπιστούν σε επίπεδα τόσο χαμηλά όσο είναι ευλόγως εφικτό και λαμβάνοντας υπόψη τις τρέχουσες τεχνολογικές δυνατότητες των χωρών παραγωγής. Θα πρέπει να θεσπιστούν με βάση το λίπος, καθώς οι ΠΑΥ συγκεντρώνονται στο κλάσμα λίπους, στο βούτυρο του κακάου. Για να επιτραπεί στις χώρες παραγωγής να προβούν σε τεχνολογικές βελτιώσεις έτσι ώστε να προσαρμοστούν στα εν λόγω ανώτατα επίπεδα, η ημερομηνία εφαρμογής των ανώτατων επιπέδων για βαλάνους κακάου και παράγωγα προϊόντα θα πρέπει να μετατεθεί. Περαιτέρω, αρχικά θα πρέπει να ισχύσει ένα υψηλότερο μέγιστο επίπεδο για το άθροισμα των τεσσάρων ουσιών για τα εν λόγω προϊόντα. Μετά τη μεταβατική περίοδο των δύο ετών θα πρέπει να εφαρμοστεί χαμηλότερο μέγιστο επίπεδο. Τα επίπεδα των ΠΑΥ σε βαλάνους κακάου και παράγωγα προϊόντα θα πρέπει να παρακολουθούνται τακτικά με σκοπό την αξιολόγηση της δυνατότητας για περαιτέρω μείωση των μέγιστων επιπέδων στο μέλλον. (19) Σύμφωνα με στοιχεία, το έλαιο καρύδας περιέχει υψηλότερες ποσότητες ΠΑΥ4 από ό,τι άλλα φυτικά έλαια και λίπη. Αυτό οφείλεται στην αναλογικά υψηλότερη παρουσία βενζο[a]ανθρακένιου και χρυσένιου που δεν μπορούν να αφαιρεθούν εύκολα κατά τη διύλιση του ελαίου κοκοφοίνικα. Τα ειδικά μέγιστα επιτρεπτά επίπεδα για έλαιο κοκοφοίνικα θα πρέπει να οριστούν σε επίπεδα τόσο χαμηλά όσο είναι ευλόγως εφικτό και λαμβάνοντας υπόψη τις τρέχουσες τεχνολογικές δυνατότητες των χωρών παραγωγής. Καθώς αναμένονται τεχνολογικές βελτιώσεις στις χώρες παραγωγής, τα επίπεδα ΠΑΥ σε έλαιο κοκοφοίνικα θα πρέπει να παρακολουθούνται τακτικά με σκοπό την αξιολόγηση της δυνατότητας ορισμού χαμηλότερων επιπέδων στο μέλλον. (20) Επίκαιρα στοιχεία εμφάνισης σχετικά με ΠΑΥ σε δημητριακά και λαχανικά είναι ελάχιστα. Τα διαθέσιμα στοιχεία δείχνουν ότι τα δημητριακά και τα λαχανικά περιέχουν μάλλον χαμηλά επίπεδα ΠΑΥ. Τα χαμηλά επίπεδα που διαπιστώνονται στα σημερινά διαθέσιμα στοιχεία σχετικά με την εμφάνιση δεν δικαιολογούν τον άμεσο ορισμό μέγιστων επιτρεπτών επιπέδων. Ωστόσο, η EFSA προσδιόρισε τα δημητριακά και τα λαχανικά ως ότι συμβάλλουν σημαντικά στην ανθρώπινη έκθεση λόγω της υψηλής κατανάλωσή τους. Συνεπώς, τα επίπεδα ΠΑΥ στις εν λόγω δύο ομάδες προϊόντων θα πρέπει να παρακολουθούνται περαιτέρω. Με βάση περαιτέρω στοιχεία, θα αξιολογείται η ανάγκη ορισμού μέγιστων επιτρεπτών επιπέδων. (21) Υψηλά επίπεδα ΠΑΥ διαπιστώθηκαν σε ορισμένα συμπληρώματα διατροφής. Ωστόσο, τα επίπεδα είναι μεταβλητά και εξαρτώνται από τον συγκεκριμένο τύπο συμπληρωμάτων διατροφής. Απαιτούνται περαιτέρω στοιχεία για τα συμπληρώματα διατροφής και θα πρέπει να συλλέγονται. Μόλις τα στοιχεία αυτά καταστούν διαθέσιμα, θα αξιολογηθεί η ανάγκη ορισμού μέγιστων επιτρεπτών επιπέδων για ΠΑΥ σε συμπληρώματα διατροφής. (22) Πρέπει να δοθεί επαρκής χρόνος στα κράτη μέλη και στους υπευθύνους επιχειρήσεων τροφίμων προκειμένου να προσαρμοστούν στα μέγιστα επιτρεπτά επίπεδα που θεσπίζονται από τον παρόντα κανονισμό. Η ημερομηνία εφαρμογής του παρόντος κανονισμού πρέπει, συνεπώς, να μετατεθεί. Θα πρέπει να προβλεφθεί μεταβατική περίοδος για τα προϊόντα που κυκλοφορούν ήδη στην αγορά πριν από την ημερομηνία εφαρμογής των τροποποιήσεων που θεσπίζονται με τον παρόντα κανονισμό. (23) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα του κανονισμού (ΕΚ) αριθ. 1881/2006 τροποποιείται σύμφωνα με το παράρτημα του παρόντος κανονισμού. Άρθρο 2 1. Τρόφιμα που δεν συμμορφώνονται με τα μέγιστα επιτρεπτά επίπεδα που θα ισχύσουν από την 1η Σεπτεμβρίου 2012, σύμφωνα με το τμήμα 6 «Πολυκυκλικοί αρωματικοί υδρογονάνθρακες» του παραρτήματος του κανονισμού (ΕΚ) αριθ. 1881/2006, όπως τροποποιείται με τον παρόντα κανονισμό, που διατίθενται νόμιμα στην αγορά πριν από την 1η Σεπτεμβρίου 2012, μπορούν να εξακολουθήσουν να τίθενται σε εμπορία μετά την εν λόγω ημερομηνία έως την ημερομηνία τους ελάχιστης διάρκειας ή χρήσης έως σήμερα. 2. Τρόφιμα που δεν συμμορφώνονται με τα μέγιστα επίπεδα που θα ισχύσουν από την 1η Σεπτεμβρίου 2014, σύμφωνα με τα σημεία 6.1.4 και 6.1.5 του παραρτήματος του κανονισμού (ΕΚ) αριθ. 1881/2006, όπως τροποποιείται με τον παρόντα κανονισμό, που διατίθενται νόμιμα στην αγορά πριν από την 1η Σεπτεμβρίου 2014, μπορούν να εξακολουθήσουν να τίθενται σε εμπορία μετά την εν λόγω ημερομηνία έως την ημερομηνία τους ελάχιστης διάρκειας ή χρήσης έως σήμερα. 3. Τρόφιμα που δεν συμμορφώνονται με τα μέγιστα επιτρεπτά επίπεδα που θα ισχύσουν από την 1η Απριλίου 2013, σύμφωνα με το σημείο 6.1.2 του παραρτήματος του κανονισμού (ΕΚ) αριθ. 1881/2006, όπως τροποποιείται με τον παρόντα κανονισμό, που διατίθενται νόμιμα στην αγορά πριν από την 1η Απριλίου 2013, μπορούν να εξακολουθήσουν να τίθενται σε εμπορία μετά την εν λόγω ημερομηνία έως την ημερομηνία τους ελάχιστης διάρκειας ή χρήσης έως σήμερα. 4. Τρόφιμα που δεν συμμορφώνονται με τα μέγιστα επιτρεπτά επίπεδα που θα ισχύσουν από την 1η Απριλίου 2015, σύμφωνα με το σημείο 6.1.2 του παραρτήματος του κανονισμού (ΕΚ) αριθ. 1881/2006, όπως τροποποιείται με τον παρόντα κανονισμό, που διατίθενται νόμιμα στην αγορά πριν από την 1η Απριλίου 2015, μπορούν να εξακολουθήσουν να τίθενται σε εμπορία μετά την εν λόγω ημερομηνία έως την ημερομηνία τους ελάχιστης διάρκειας ή χρήσης έως σήμερα. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Σεπτεμβρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 19 Αυγούστου 2011.

Πολιτική για την υγεία

ΑΓΟΡΑΝΟΜΙΚΗ ΝΟΜΟΘΕΣΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1369/2011 ΤΗΣ ΕΠΙΤΡΟΠΉΣ της 21ης Δεκεμβρίου 2011 για την τροποποίηση του κανονισμού (ΕΚ) αριθ. 952/2006 σχετικά με τις λεπτομέρειες εφαρμογής του κανονισμού (ΕΚ) αριθ. 318/2006 του Συμβουλίου, όσον αφορά τη διαχείριση της εσωτερικής αγοράς και του καθεστώτος ποσοστώσεων στον τομέα της ζάχαρης Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 192 παράγραφος 2, σε συνδυασμό με το άρθρο 4, Εκτιμώντας τα ακόλουθα: (1) Μετά την εισαγωγή του μηχανογραφημένου συστήματος διαβίβασης στοιχείων όσον αφορά τις τιμές της ζάχαρης στο πλαίσιο του συστήματος καταγραφής των τιμών σύμφωνα με το άρθρο 14 του κανονισμού (ΕΚ) αριθ. 952/2006 της Επιτροπής (2), κρίνεται σκόπιμο να αυξηθεί η συχνότητα με την οποία η Επιτροπή υποβάλλει τα στοιχεία αυτά στη διαχειριστική επιτροπή για την κοινή οργάνωση των γεωργικών αγορών. (2) Ως εκ τούτου, ο κανονισμός (ΕΚ) αριθ. 952/2006 θα πρέπει να τροποποιηθεί αναλόγως. (3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 14 του κανονισμού (ΕΚ) αριθ. 952/2006, το πρώτο εδάφιο αντικαθίσταται από το ακόλουθο κείμενο: «Κάθε μήνα, η Επιτροπή ενημερώνει τη διαχειριστική επιτροπή για την κοινή οργάνωση των γεωργικών αγορών σχετικά με τη μέση τιμή της λευκής ζάχαρης που κοινοποιήθηκε κατά τη διάρκεια του μήνα που προηγείται της ημερομηνίας ενημέρωσης.». Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 21 Δεκεμβρίου 2011.

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΚΑΝΟΝΙΣΜΌΣ (ΕΕ) αριθ. 112/2011 ΤΗΣ ΕΠΙΤΡΟΠΉΣ της 7ης Φεβρουαρίου 2011 σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α), Εκτιμώντας τα ακόλουθα: (1) Για να εξασφαλιστεί η ενιαία εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού. (2) Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εξ ολοκλήρου ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές. (3) Κατ’ εφαρμογή αυτών των γενικών κανόνων, τα εμπορεύματα που περιγράφονται στη στήλη 1 του πίνακα που παρατίθεται στο παράρτημα του παρόντος κανονισμού πρέπει να υπαχθούν στον κωδικό ΣΟ που εμφαίνεται στη στήλη 2, για τους λόγους που αναφέρονται στη στήλη 3 του εν λόγω πίνακα. (4) Είναι σκόπιμο να προβλεφθεί ότι, βάσει του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου της 12ης Οκτωβρίου 1992 περί του κοινοτικού τελωνειακού κώδικα (2), ο κάτοχος μπορεί να εξακολουθήσει να επικαλείται, για περίοδο τριών μηνών, τη δεσμευτική δασμολογική πληροφορία που έχει εκδοθεί από τις τελωνειακές αρχές των κρατών μελών όσον αφορά τη δασμολογική κατάταξη εμπορευμάτων στη Συνδυασμένη Ονοματολογία, η οποία όμως δεν είναι σύμφωνη με τον παρόντα κανονισμό. (5) Τα μέτρα που προβλέπει ο παρών κανονισμός είναι σύμφωνα με τη γνώμη της Επιτροπής Τελωνειακού Κώδικα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα εμπορεύματα που περιγράφονται στη στήλη 1 του πίνακα που παρατίθεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που εμφαίνεται στη στήλη 2 του εν λόγω πίνακα. Άρθρο 2 Η δεσμευτική δασμολογική πληροφορία που εκδίδουν οι τελωνειακές αρχές των κρατών μελών και η οποία δεν είναι σύμφωνη με τον παρόντα κανονισμό, μπορεί να συνεχίσει να χρησιμοποιείται για περίοδο τριών μηνών, δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 7 Φεβρουαρίου 2011.

Πολιτική για την υγεία


ΑΠΌΦΑΣΗ ΤΟΥ ΣΥΜΒΟΥΛΊΟΥ της 7ης Οκτωβρίου 2010 σχετικά με την υπογραφή της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους κοινών διαβατηρίων (2010/622/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 στοιχείο α), σε συνδυασμό με το άρθρο 218 παράγραφος 5, την πρόταση της Ευρωπαϊκής Επιτροπής, Εκτιμώντας τα ακόλουθα: (1) Προκειμένου να εναρμονίσουν την πολιτική τους στον τομέα των θεωρήσεων με τις διατάξεις του κανονισμού (ΕΚ) αριθ. 539/2001 του Συμβουλίου, της 15ης Μαρτίου 2001, περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων των κρατών μελών, και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή (1), ορισμένα κράτη μέλη χορήγησαν απαλλαγή από την υποχρέωση θεώρησης στους υπηκόους της Ομοσπονδιακής Δημοκρατίας της Βραζιλίας («Βραζιλία») πριν από την προσχώρησή τους στην Ένωση, δεδομένου ότι η Βραζιλία συγκαταλέγεται στις τρίτες χώρες των οποίων οι υπήκοοι απαλλάσσονται από την υποχρέωση θεώρησης. (2) Για συνταγματικούς λόγους, η Βραζιλία αδυνατεί να χορηγήσει μονομερώς απαλλαγή από την υποχρέωση θεώρησης στα κράτη μέλη. Αντ’ αυτού, είναι αναγκαία η σύναψη συμφωνίας για τη χορήγηση απαλλαγής από την υποχρέωση θεώρησης που θα κυρωθεί από το κοινοβούλιο της Βραζιλίας. (3) Η Βραζιλία έχει συνάψει διμερείς συμφωνίες απαλλαγής από την υποχρέωση θεώρησης με τα περισσότερα κράτη μέλη, οι οποίες είναι προγενέστερες είτε της προσχώρησής τους στην Ένωση ή της θέσπισης κοινής πολιτικής στον τομέα των θεωρήσεων. Πλην όμως, εξακολουθούν να υπάρχουν τέσσερα κράτη μέλη με τα οποία δεν συνήφθη κατά το παρελθόν διμερής συμφωνία απαλλαγής από την υποχρέωση θεώρησης, με αποτέλεσμα να εξακολουθεί να απαιτεί η Βραζιλία θεώρηση από τους υπηκόους των συγκεκριμένων κρατών μελών που επιθυμούν να την επισκεφθούν με σκοπό βραχεία διαμονή. (4) Ως εκ της φύσεως της κοινής πολιτικής στον τομέα των θεωρήσεων και λόγω της αποκλειστικής εξωτερικής αρμοδιότητας της Ένωσης στον συγκεκριμένο τομέα, μόνον η Ένωση δύναται να διαπραγματεύεται και να συνάπτει συμφωνίες απαλλαγής από την υποχρέωση θεώρησης, ενώ η δυνατότητα αυτή δεν αναγνωρίζεται στα επιμέρους κράτη μέλη. (5) Με γνώμονα τη μη αμοιβαία μεταχείριση που η Βραζιλία επιφυλάσσει σε ορισμένα κράτη μέλη, το Συμβούλιο, με απόφαση που εξέδωσε στις 18 Απριλίου 2008, εξουσιοδότησε την Επιτροπή να διαπραγματευθεί συμφωνία μεταξύ της Ευρωπαϊκής Ένωσης και της Βραζιλίας σχετικά με τη χορήγηση απαλλαγής από τη θεώρηση βραχείας διαμονής, ούτως ώστε να διασφαλισθεί μια πλήρως αμοιβαία απαλλαγή από την υποχρέωση θεώρησης. (6) Οι διαπραγματεύσεις για τη συμφωνία άρχισαν στις 2 Ιουλίου 2008 και ολοκληρώθηκαν την 1η Οκτωβρίου 2009. (7) Η συμφωνία μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους κοινών διαβατηρίων που μονογραφήθηκε στις Βρυξέλλες στις 28 Απριλίου 2010 θα πρέπει να υπογραφεί, με την επιφύλαξη της σύναψής της σε μεταγενέστερη ημερομηνία. (8) Η παρούσα απόφαση συνιστά ανάπτυξη των διατάξεων του κεκτημένου του Σένγκεν, στο οποίο δεν συμμετέχει το Ηνωμένο Βασίλειο σύμφωνα με την απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και της Βόρειας Ιρλανδίας να συμμετάσχει σε ορισμένες από τις διατάξεις του κεκτημένου του Σένγκεν (2). Επομένως, το Ηνωμένο Βασίλειο δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. (9) Η παρούσα απόφαση αποτελεί ανάπτυξη των διατάξεων του κεκτημένου του Σένγκεν στο οποίο δεν συμμετέχει η Ιρλανδία, σύμφωνα με την απόφαση 2002/192/ΕΚ, της 28ης Φεβρουαρίου 2002, σχετικά με το αίτημα της Ιρλανδίας να συμμετάσχει σε ορισμένες διατάξεις του κεκτημένου του Σένγκεν (3). Επομένως, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η υπογραφή της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους κοινών διαβατηρίων («η συμφωνία») εγκρίνεται εξ ονόματος της Ένωσης, με την επιφύλαξη της σύναψης της συμφωνίας (4). Άρθρο 2 Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να υπογράψει(-ουν) τη συμφωνία εξ ονόματος της Ένωσης, με την επιφύλαξη της σύναψής της. Άρθρο 3 Η παρούσα απόφαση αρχίζει να ισχύει την ημέρα της έκδοσής της. Λουξεμβούργο, 7 Οκτωβρίου 2010.

Ιδιωτικό Διεθνές Δίκαιο


ΚΑΝΟΝΙΣΜΌΣ (ΕΕ) αριθ. 1162/2010 ΤΗΣ ΕΠΙΤΡΟΠΉΣ της 9ης Δεκεμβρίου 2010 σχετικά με την άρνηση έγκρισης ορισμένων ισχυρισμών υγείας που διατυπώνονται για τα τρόφιμα, εξαιρουμένων όσων αφορούν τη μείωση του κινδύνου εκδήλωσης ασθένειας και την ανάπτυξη και υγεία των παιδιών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1924/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τους ισχυρισμούς επί θεμάτων διατροφής και υγείας που διατυπώνονται για τα τρόφιμα (1), και ιδίως το άρθρο 17 παράγραφος 3, Εκτιμώντας τα ακόλουθα: (1) Με βάση τον κανονισμό (ΕΚ) αριθ. 1924/2006, απαγορεύονται οι ισχυρισμοί υγείας που διατυπώνονται στα τρόφιμα, αν αυτοί δεν έχουν εγκριθεί από την Επιτροπή σύμφωνα με τον εν λόγω κανονισμό και δεν περιλαμβάνονται σε κατάλογο επιτρεπόμενων ισχυρισμών. (2) Ο κανονισμός (ΕΚ) αριθ. 1924/2006 προβλέπει επίσης ότι αιτήσεις για την έγκριση ισχυρισμών υγείας μπορούν να υποβάλλονται από τους υπευθύνους των επιχειρήσεων τροφίμων στην αρμόδια εθνική αρχή του κράτους μέλους. Η αρμόδια εθνική αρχή διαβιβάζει τις έγκυρες αιτήσεις στην Ευρωπαϊκή Αρχή για την Ασφάλεια των Τροφίμων (EFSA), στο εξής «η Αρχή». (3) Μετά την παραλαβή της αίτησης, η Αρχή ενημερώνει χωρίς καθυστέρηση τα άλλα κράτη μέλη και την Επιτροπή σχετικά με την αίτηση και διατυπώνει γνώμη για τον υπό εξέταση ισχυρισμό υγείας. (4) Η Επιτροπή καλείται να αποφασίζει την έγκριση ή μη των ισχυρισμών υγείας, λαμβάνοντας υπόψη τη γνώμη της Αρχής. (5) Οι δύο γνώμες που αναφέρονται στον παρόντα κανονισμό αφορούν αιτήσεις για ισχυρισμούς υγείας αναφερόμενους στην ανάπτυξη και την υγεία των παιδιών, όπως αναφέρεται στο άρθρο 14 παράγραφος 1 στοιχείο β) του κανονισμού (ΕΚ) αριθ. 1924/2006. (6) Μετά την αίτηση που υποβλήθηκε από την εταιρεία Danone Baby Nutrition σύμφωνα με το άρθρο 14 παράγραφος 1 στοιχείο β) του κανονισμού (ΕΚ) αριθ. 1924/2006, η Αρχή κλήθηκε να εκδώσει γνώμη σχετικά με ισχυρισμό υγείας ο οποίος αφορούσε την επίδραση του προϊόντος Immunofortis® στο ανοσοποιητικό σύστημα του βρέφους (ερώτηση αριθ. EFSA-Q-2008-106) (2). Ο ισχυρισμός που προτάθηκε από τον αιτούντα είχε την εξής διατύπωση: «Immunofortis® για τη φυσική ενίσχυση του ανοσοποιητικού συστήματος του βρέφους σας». (7) Στις 4 Φεβρουαρίου 2010 η Επιτροπή και τα κράτη μέλη παρέλαβαν την επιστημονική γνώμη της Αρχής, που κατέληγε στο συμπέρασμα ότι, τα στοιχεία που υποβλήθηκαν ήταν ανεπαρκή ώστε να τεκμηριωθεί η σχέση αιτίου-αποτελέσματος μεταξύ της κατανάλωσης Immunofortis® και της ισχυριζόμενης επίδρασης. Ως εκ τούτου, αφού ο ισχυρισμός δεν συμμορφώνεται με τις απαιτήσεις του κανονισμού (ΕΚ) αριθ. 1924/2006, δεν θα πρέπει να εγκριθεί. (8) Μετά την αίτηση που υποβλήθηκε από την εταιρεία Vifor Pharma (Potters) σύμφωνα με το άρθρο 14 παράγραφος 1 στοιχείο β) του κανονισμού (ΕΚ) αριθ. 1924/2006, η Αρχή κλήθηκε να εκδώσει γνώμη σχετικά με ισχυρισμό υγείας ο οποίος αφορούσε την επίδραση του προϊόντος Eye qTM στη βραχύβια μνήμη (ερώτηση αριθ. EFSA-Q-2009-00485) (3). Ο ισχυρισμός που προτάθηκε από τον αιτούντα είχε την εξής διατύπωση: «Το Eye q TM (μοναδικός συνδυασμός High-EPA/DHA/GLA ωμέγα-3, 6 PUFA) προσφέρει τις ουσιώδεις θρεπτικές ουσίες που βοηθούν στη βελτίωση της βραχύβιας μνήμης στα παιδιά». Οι συντμήσεις που χρησιμοποιούνται από τον αιτούντα αναφέρονται αντιστοίχως στο εικοσαπενταενοϊκό οξύ (EPA)/εικοσιδυαεξαενοϊκό οξύ (DHA)/γ-λινολενικό οξύ (GLA) και πολυακόρεστα λιπαρά οξέα PUFA). (9) Στις 4 Μαρτίου 2010 η Επιτροπή και τα κράτη μέλη παρέλαβαν την επιστημονική γνώμη της Αρχής, που κατέληγε στο συμπέρασμα ότι, τα στοιχεία που υποβλήθηκαν ήταν ανεπαρκή ώστε να τεκμηριωθεί η σχέση αιτίου-αποτελέσματος μεταξύ της λήψης Eye q TM και της ισχυριζόμενης επίδρασης. Ως εκ τούτου, αφού ο ισχυρισμός δεν συμμορφώνεται με τις απαιτήσεις του κανονισμού (ΕΚ) αριθ. 1924/2006, δεν θα πρέπει να εγκριθεί. (10) Σύμφωνα με το άρθρο 28 παράγραφος 6 του κανονισμού (ΕΚ) αριθ. 1924/2006, οι ισχυρισμοί υγείας που αναφέρονται στο άρθρο του 14 παράγραφος 1 στοιχείο β) και δεν εγκρίνονται με απόφαση σύμφωνα με το άρθρο 17 παράγραφος 3 του κανονισμού (ΕΚ) αριθ. 1924/2006 δύνανται να συνεχίσουν να χρησιμοποιούνται επί έξι μήνες μετά την έγκριση του παρόντος κανονισμού, εφόσον είχε υποβληθεί αίτηση πριν από τις 19 Ιανουαρίου 2008. Εντούτοις, καθώς η αίτηση ισχυρισμού υγείας σχετικά με το Eye qTM δεν είχε υποβληθεί πριν από τις 19 Ιανουαρίου 2008, δεν πληρούται η προϋπόθεση που προβλέπεται από το άρθρο 28 παράγραφος 6 στοιχείο β) και η μεταβατική περίοδος που προβλέπεται στο εν λόγω άρθρο δεν ισχύει. Επομένως, θα χορηγηθεί μεταβατική περίοδος έξι μηνών, ώστε να καταστεί δυνατό για τους επιχειρηματίες τροφίμων να προσαρμοστούν προς τις απαιτήσεις που προβλέπονται στον παρόντα κανονισμό. (11) Κατά τον καθορισμό των μέτρων που προβλέπονται στον παρόντα κανονισμό συνεκτιμήθηκαν τα σχόλια που υπέβαλαν οι αιτούντες και το κοινό στην Επιτροπή, σύμφωνα με το άρθρο 16 παράγραφος 6 του κανονισμού (ΕΚ) αριθ. 1924/2006. (12) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι ισχυρισμοί υγείας που παρατίθενται στο παράρτημα του παρόντος κανονισμού δεν περιλαμβάνονται στον κατάλογο της Ένωσης με τους επιτρεπόμενους ισχυρισμούς ο οποίος προβλέπεται στο άρθρο 14 παράγραφος 1 του κανονισμού (ΕΚ) αριθ. 1924/2006. Ωστόσο, μπορούν να εξακολουθήσουν να χρησιμοποιούνται για έξι μήνες μετά την έναρξη ισχύος του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 9 Δεκεμβρίου 2010.

Πολιτική για την υγεία

ΑΓΟΡΑΝΟΜΙΚΗ ΝΟΜΟΘΕΣΙΑ


ΚΑΝΟΝΙΣΜΌΣ (ΕΕ) αριθ. 208/2011 ΤΗΣ ΕΠΙΤΡΟΠΉΣ της 2ας Μαρτίου 2011 για την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου και των κανονισμών της Επιτροπής (ΕΚ) αριθ. 180/2008 και (ΕΚ) αριθ. 737/2008 όσον αφορά στους καταλόγους και τα ονόματα των εργαστηρίων αναφοράς της ΕΕ (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 90/426/ΕΟΚ του Συμβουλίου, της 26ης Ιουνίου 1990, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών (1), και ιδίως το άρθρο 19 σημείο iv), Έχοντας υπόψη τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (2), και ιδίως το άρθρο 32 παράγραφος 5, Έχοντας υπόψη την οδηγία 2006/88/ΕΚ του Συμβουλίου, της 24ης Οκτωβρίου 2006, σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων ζώων (3), και ιδίως το άρθρο 55 παράγραφος 1, Εκτιμώντας τα ακόλουθα: (1) Ο κανονισμός (ΕΚ) αριθ. 882/2004 καθορίζει τα γενικά καθήκοντα, τις αρμοδιότητες και τις απαιτήσεις σχετικά με τα κοινοτικά εργαστήρια αναφοράς για τα τρόφιμα και τις ζωοτροφές, καθώς και για την υγεία των ζώων και τα ζώντα ζώα. Τα κοινοτικά εργαστήρια αναφοράς για τα τρόφιμα και τις ζωοτροφές παρατίθενται στο μέρος I και εκείνα για την υγεία των ζώων και τα ζωντανά ζώα στο μέρος II του παραρτήματος VII του εν λόγω κανονισμού. (2) Με τον κανονισμό (ΕΚ) αριθ. 180/2008 της Επιτροπής, της 28ης Φεβρουαρίου 2008, σχετικά με το κοινοτικό εργαστήριο αναφοράς για τις νόσους των ιπποειδών πλην της πανώλους των ιπποειδών και για την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (4), η Agence Française de Sécurité Sanitaire des Aliments (AFSSA) με το ερευνητικό της εργαστήριο για τις παθήσεις και τις νόσους των ζώων και το ερευνητικό της εργαστήριο για τις παθήσεις και τις νόσους των ιπποειδών, που εδρεύει στη Γαλλία, ορίστηκε ως κοινοτικό εργαστήριο αναφοράς για τις νόσους των ιπποειδών, πλην της πανώλους των ιπποειδών. (3) Με τον κανονισμό (ΕΚ) αριθ. 737/2008 της Επιτροπής, της 28ης Ιουλίου 2008, για τον ορισμό των κοινοτικών εργαστηρίων αναφοράς όσον αφορά τις νόσους καρκινοειδών, τη λύσσα και τη φυματίωση των βοοειδών, για τον καθορισμό επιπλέον αρμοδιοτήτων και καθηκόντων των κοινοτικών εργαστηρίων αναφοράς όσον αφορά τη λύσσα και τη φυματίωση των βοοειδών και για την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (5), το Laboratoire d’études sur la rage et la pathologie des animaux sauvages (AFSSA), στο Nancy, της Γαλλίας, ορίστηκε ως το κοινοτικό εργαστήριο αναφοράς για τη λύσσα. (4) Η Γαλλία και η Δανία έχουν ενημερώσει επίσημα την Επιτροπή για τις αλλαγές σχετικά με το όνομα των εργαστηρίων που αναφέρονται στους εν λόγω κανονισμούς. Επιπλέον, μετά από την έναρξη ισχύος της συνθήκης της Λισαβόνας, τα εργαστήρια που απαριθμούνται στο παράρτημα VII του κανονισμού (ΕΚ) αριθ. 882/2004, καλούμενα προηγουμένως «κοινοτικά εργαστήρια αναφοράς» θα αναφέρονται πλέον ως «εργαστήρια αναφοράς Ευρωπαϊκής Ένωσης (ΕΕ)». (5) Είναι σημαντικό να τηρείται επικαιροποιημένος ο κατάλογος των εργαστηρίων αναφοράς της ΕΕ που καθορίζονται στους κανονισμούς (ΕΚ) αριθ. 882/2004, (ΕΚ) αριθ. 180/2008 και (ΕΚ) αριθ. 737/2008. Επομένως, οι κανονισμοί αυτοί θα πρέπει να τροποποιηθούν αναλόγως. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα VII του κανονισμού (ΕΚ) αριθ. 882/2004 αντικαθίσταται από το κείμενο του παραρτήματος του παρόντος κανονισμού. Άρθρο 2 Στον κανονισμό (ΕΚ) αριθ. 180/2008, το άρθρο 1 αντικαθίσταται από το ακόλουθο κείμενο: «Άρθρο 1 1. Η Agence nationale de sécurité sanitaire de l’alimentation, de l’environnement et du travail (ANSES), που εδρεύει στη Γαλλία, με τα ερευνητικά της εργαστήρια για την υγεία των ζώων και τις νόσους των ιπποειδών, ορίζεται κοινοτικό εργαστήριο αναφοράς ΕΕ για τις νόσους των ιπποειδών, πλην της πανώλους των ιπποειδών, από την 1η Ιουλίου 2008 έως την 30ή Ιουνίου 2013. 2. Οι λειτουργίες, τα καθήκοντα και οι διαδικασίες συνεργασίας του εργαστηρίου αναφοράς ΕΕ που αναφέρεται στην παράγραφο 1 με τα εργαστήρια που είναι υπεύθυνα για τη διάγνωση των λοιμωδών νόσων των ιπποειδών στα κράτη μέλη καθορίζονται στο παράρτημα του παρόντος κανονισμού.». Άρθρο 3 Στο άρθρο 2 του κανονισμού (ΕΚ) αριθ. 737/2008, το πρώτο εδάφιο αντικαθίσταται από το ακόλουθο κείμενο: «Το Laboratoire de la rage et de la faune sauvage του Nancy της Agence nationale de sécurité sanitaire de l’alimentation, de l’environnement et du travail (ANSES), της Γαλλίας, ορίζεται με το παρόν έγγραφο ως εργαστήριο αναφοράς της ΕΕ για τη λύσσα από την 1η Ιουλίου 2008 μέχρι τις 30 Ιουνίου 2013.». Άρθρο 4 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 2 Μαρτίου 2011.

Πολιτική για την υγεία


ΚΑΝΟΝΙΣΜΌΣ (ΕΕ) αριθ. 581/2010 ΤΗΣ ΕΠΙΤΡΟΠΉΣ της 1ης Ιουλίου 2010 σχετικά με τις μέγιστες περιόδους τηλεφόρτωσης των σχετικών δεδομένων από μονάδα επί οχήματος και από κάρτα οδηγού (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για την εναρμόνιση ορισμένων κοινωνικών διατάξεων στον τομέα των οδικών μεταφορών και για την τροποποίηση των κανονισμών (ΕΟΚ) αριθ. 3821/85 και (ΕΚ) αριθ. 2135/98 του Συμβουλίου καθώς και για την κατάργηση του κανονισμού (ΕΟΚ) αριθ. 3820/85 του Συμβουλίου (1), και ιδίως το άρθρο 10 παράγραφος 5 στοιχείο γ), Εκτιμώντας τα ακόλουθα: (1) Τακτικές τηλεφορτώσεις δεδομένων που έχουν καταγραφεί από τη μονάδα επί οχήματος και την κάρτα οδηγού είναι απαραίτητες ώστε να καθίστανται δυνατοί ο αποτελεσματικός έλεγχος του οδηγού και η συμμόρφωση της επιχείρησης με τις διατάξεις για τους χρόνους οδήγησης και τις περιόδους ανάπαυσης που προβλέπονται στον κανονισμό (ΕΚ) αριθ. 561/2006. (2) Με τον καθορισμό της μέγιστης περιόδου εντός της οποίας τα σχετικά δεδομένα τηλεφορτώνονται από μονάδα επί οχήματος και την κάρτα οδηγού θα εναρμονιστούν περαιτέρω σε ολόκληρη την Ένωση οι όροι για τις επιχειρήσεις οδικών μεταφορών. (3) Για τον καθορισμό των μέγιστων προθεσμιών εντός των οποίων πρέπει να τηλεφορτώνονται τα δεδομένα πρέπει να μετρούνται μόνον οι ημέρες με καταγεγραμμένη δραστηριότητα. (4) Η οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (2) εφαρμόζεται στην επεξεργασία δεδομένων προσωπικού χαρακτήρα σύμφωνα με τον παρόντα κανονισμό. (5) Για να μειωθεί η διοικητική επιβάρυνση των επιχειρήσεων είναι σκόπιμο να οριστούν τα σχετικά δεδομένα προς τηλεφόρτωση. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συστάθηκε με το άρθρο 18 παράγραφος 1 του κανονισμού (ΕΟΚ) αριθ. 3821/85 του Συμβουλίου (3), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Ο παρών κανονισμός καθορίζει τις μέγιστες προθεσμίες εντός των οποίων τα σχετικά δεδομένα τηλεφορτώνονται από τη μονάδα οχήματος και την κάρτα οδηγού για τους σκοπούς του άρθρου 10 παράγραφος 5 στοιχείο α) σημείο i) του κανονισμού (ΕΚ) αριθ. 561/2006. 2. Για τους σκοπούς του παρόντος κανονισμού, ως «σχετικά δεδομένα» νοούνται τα δεδομένα που έχουν καταγραφεί από τον ψηφιακό ταχογράφο πλην των λεπτομερών δεδομένων ταχύτητας. 3. Η μέγιστη περίοδος εντός της οποίας τηλεφορτώνονται τα σχετικά δεδομένα δεν υπερβαίνει: α) τις 90 ημέρες για δεδομένα από μονάδα επί του οχήματος· β) τις 28 ημέρες για δεδομένα από την κάρτα οδηγού. 4. Τα σχετικά δεδομένα πρέπει να τηλεφορτώνονται με τρόπο που να αποφεύγεται απώλειά τους. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 90ή ημέρα μετά τη δημοσίευσή του. Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις συνθήκες. Βρυξέλλες, 1 Ιουλίου 2010.

Οργάνωση της εργασίας

Εργατική νομοθεσία

ΑΠΑΣΧΟΛΗΣΗ ΚΑΙ ΣΥΝΘΗΚΕΣ ΕΡΓΑΣΙΑΣ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 34/2012 ΤΗΣ ΕΠΙΤΡΟΠΉΣ της 17ης Ιανουαρίου 2012 για την 163η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα (1), και ιδίως το άρθρο 7 παράγραφος 1 στοιχείο α) και το άρθρο 7α παράγραφος 5, Εκτιμώντας τα ακόλουθα: (1) Το παράρτημα Ι του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η βάσει του εν λόγω κανονισμού δέσμευση κεφαλαίων και οικονομικών πόρων. (2) Στις 13 Δεκεμβρίου 2011, η επιτροπή κυρώσεων του Συμβουλίου Ασφαλείας των Ηνωμένων Εθνών αποφάσισε να τροποποιήσει 101 καταχωρίσεις στον κατάλογο των προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων. (3) Κατά συνέπεια, το παράρτημα Ι του κανονισμού (ΕΚ) αριθ. 881/2002 πρέπει να τροποποιηθεί ανάλογα. ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα Ι του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Ιανουαρίου 2012.

Δημόσια ασφάλεια


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 524/2012 ΤΗΣ ΕΠΙΤΡΟΠΉΣ της 20ής Ιουνίου 2012 για την τροποποίηση του παραρτήματος I του κανονισμού (ΕΚ) αριθ. 73/2009 του Συμβουλίου σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς, για την τροποποίηση των κανονισμών (ΕΚ) αριθ. 1290/2005, (ΕΚ) αριθ. 247/2006, (ΕΚ) αριθ. 378/2007 και για την κατάργηση του κανονισμού (ΕΚ) αριθ. 1782/2003 (1), και ιδίως το άρθρο 142 στοιχείο θ), Εκτιμώντας τα ακόλουθα: (1) Το παράρτημα I του κανονισμού (ΕΚ) αριθ. 73/2009 περιλαμβάνει τον κατάλογο των καθεστώτων στήριξης βάσει των οποίων χορηγείται άμεση ενίσχυση στο πλαίσιο του παρόντος κανονισμού. (2) Το άρθρο 129 παράγραφος 1 του κανονισμού (ΕΚ) αριθ. 73/2009 δίνει τη δυνατότητα στα νέα κράτη μέλη που εφαρμόζουν το καθεστώς ενιαίας στρεμματικής ενίσχυσης να χορηγήσουν χωριστή ενίσχυση για τα κόκκινα φρούτα από το 2012. Η Βουλγαρία, η Ουγγαρία και η Πολωνία αποφάσισαν να χρησιμοποιήσουν τη δυνατότητα αυτή. (3) Η χωριστή ενίσχυση για τα κόκκινα φρούτα δεν περιλαμβάνεται στο παράρτημα I του κανονισμού (ΕΚ) αριθ. 73/2009. Ωστόσο, λόγω του χαρακτήρα της, η ενίσχυση αυτή θα πρέπει να θεωρείται άμεση ενίσχυση, όπως ορίζεται στο άρθρο 2 στοιχείο δ) του κανονισμού αυτού, δεδομένου ότι αντικαθιστά, από το ημερολογιακό έτος 2012, τη μεταβατική ενίσχυση για τα κόκκινα φρούτα που χορηγείται δυνάμει του άρθρου 98 του κανονισμού αυτού, η οποία περιλαμβάνεται στο παράρτημα I του εν λόγω κανονισμού ως άμεση ενίσχυση. Επιπλέον, σύμφωνα με το άρθρο 129 παράγραφος 2 του κανονισμού (ΕΚ) αριθ. 73/2009, η χωριστή ενίσχυση για τα κόκκινα φρούτα πρέπει να χορηγείται εντός των ορίων των ποσών που αναφέρονται στο παράρτημα XII του εν λόγω κανονισμού που αντιστοιχούν στην ενίσχυση για τα κόκκινα φρούτα. (4) Για τον λόγο αυτό, η μη συμπερίληψη της χωριστής ενίσχυσης για τα κόκκινα φρούτα στο παράρτημα I του κανονισμού (ΕΚ) αριθ. 73/2009 αποτελεί παράλειψη που θα πρέπει να διορθωθεί. (5) Συνεπώς, θα πρέπει να τροποποιηθεί αναλόγως το παράρτημα I του κανονισμού (ΕΚ) αριθ. 73/2009. (6) Εφόσον η χωριστή ενίσχυση για τα κόκκινα φρούτα μπορεί να χορηγείται από το 2012, ο παρών κανονισμός θα πρέπει να εφαρμοστεί από την 1η Ιανουαρίου 2012. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης άμεσων ενισχύσεων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο παράρτημα I του κανονισμού (ΕΚ) αριθ. 73/2009, μετά την εγγραφή «οπωροκηπευτικά», παρεμβάλλεται η ακόλουθη εγγραφή: «Οπωροκηπευτικά Άρθρο 129 παράγραφος 1 του παρόντος κανονισμού Χωριστές ενισχύσεις για τα κόκκινα φρούτα» Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Ιουνίου 2012.

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 11ης Μαρτίου 2010 σχετικά με την υπογραφή και την προσωρινή εφαρμογή της συμφωνίας συνεργασίας για δορυφορική πλοήγηση μεταξύ της Ευρωπαϊκής Ένωσης και των κρατών μελών της, αφενός, και του Βασιλείου της Νορβηγίας, αφετέρου (2010/652/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 172, σε συνδυασμό με το άρθρο 218 παράγραφος 5 και παράγραφος 8 πρώτο εδάφιο, την πρόταση της Ευρωπαϊκής Επιτροπής, Εκτιμώντας τα ακόλουθα: (1) Η Επιτροπή διαπραγματεύθηκε τη συμφωνία συνεργασίας για δορυφορική πλοήγηση με το Βασίλειο της Νορβηγίας (εφεξής «η συμφωνία»), η οποία μονογραφήθηκε στις 17 Ιουλίου 2009. (2) Η συμφωνία υπόκειται σε επικύρωση και από τα κράτη μέλη. (3) Εν αναμονή της έναρξης ισχύος της συμφωνίας, η Ευρωπαϊκή Ένωση, ως προς στοιχεία εμπίπτοντα στην αρμοδιότητά της, και το Βασίλειο της Νορβηγίας, θα πρέπει να την εφαρμόσουν προσωρινά, σύμφωνα με το άρθρο 12 παράγραφος 4 αυτής. (4) Η συμφωνία θα πρέπει να υπογραφεί, εξ ονόματος της Ευρωπαϊκής Ένωσης, και να εφαρμοσθεί προσωρινά κατά τα αναφερόμενα στην παρούσα απόφαση, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η υπογραφή της συμφωνίας συνεργασίας για δορυφορική πλοήγηση μεταξύ της Ευρωπαϊκής Ένωσης και των κρατών μελών της, αφενός, και του Βασιλείου της Νορβηγίας, αφετέρου, εγκρίνεται εξ ονόματος της Ένωσης, υπό την επιφύλαξη της σύναψης της εν λόγω συμφωνίας. Το κείμενο της συμφωνίας επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν, εξ ονόματος της Ένωσης, τη συμφωνία, με την επιφύλαξη της σύναψής της. Άρθρο 3 Σύμφωνα με το άρθρο 12 παράγραφος 4 της συμφωνίας, όσον αφορά στοιχεία εμπίπτοντα στην αρμοδιότητα της Ένωσης, η συμφωνία εφαρμόζεται προσωρινά, εν αναμονή της ενάρξεως ισχύος της. Η Επιτροπή δημοσιεύει ανακοίνωση στην Επίσημη Εφημερίδα της Ευρωπαϊκής Ένωσης παρέχοντας πληροφορίες για την ημερομηνία της προσωρινής εφαρμογής της συμφωνίας. Άρθρο 4 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, 11 Μαρτίου 2010.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ